Klima- og miljødepartementet

Kap. 1400, 1412, 1420, 1429, 1471, 1481, 4400, 4420, 4481

Prop. 21 S

(2023–2024)

Proposisjon til Stortinget (forslag til stortingsvedtak)

Endringer i statsbudsjettet 2023 under
Klima- og miljødepartementet

Tilråding fra Klima- og miljødepartementet 24. november 2023,
godkjent i statsråd samme dag.
(Regjeringen Støre)

# Innledning

I denne proposisjonen legger Klima- og miljødepartementet fram forslag til endringer i statsbudsjettet for 2023.

# Endringsforslag

Kap. 1400 Klima- og miljødepartementet

Post 21 Spesielle driftsutgifter

Det foreslås å omdisponere 2 mill. kroner fra kap. 1400, post 76 til rassikring av gruvegangene på Øvre Storwartz på Røros.

Det norske bidraget til Høynivåpanelet for en bærekraftig havøkonomi (Havpanelet) har blitt lavere enn tidligere forutsatt som følge av flere givere. Det vil derfor bli tilbakeført 0,2 mill. kroner fra Utenriksdepartementets kap. 118 Utenrikspolitiske satsinger, post 21 til kap. 1400, post 21.

Videre foreslås det å redusere posten med 1,4 mill. kroner som inndekning for vedlikehold av fjernvarmeanlegget på Troll forskningsstasjon i Antarktis, jf. omtale under kap. 1471, post 21.

Samlet foreslås bevilgningen på posten økt med 0,9 mill. kroner.

Post 71 Internasjonale organisasjoner

Posten dekker kontigenter for internasjonle organisasjoner, obligatoriske bidrag til internasjonale organisasjoner, avtaler, konvensjoner og sekreteriat Norge deltar i. Som følge av endret valutakurs og endringer i kontingenter vil utgiftene bli høyere enn tidligere antatt. Bevilgningen foreslås økt med 5 mill. kroner.

Post 76 Støtte til nasjonale og internasjonale miljøtiltak, kan overføres

Det foreslås å redusere bevilgningen på posten med 2 mill. kroner, som foreslås omdisponert til rassikring av gruvegangene på Øvre Storwartz på Røros, jf. omtale under kap. 1400, post 21. Videre foreslås bevilgningen redusert med 10 mill. kroner, da utbetalingen knyttet til oppryddingsprosjektet ved verftstomten på Bugøynes i Sør-Varanger kommune ikke forventes utbetalt før i 2024. Posten foreslås også redusert med 1,6 mill. kroner som inndekning for vedlikehold på Troll stasjonen, jf. omtale under kap. 1471, post 21.

Samlet foreslås bevilgningen på posten redusert med 13,6 mill. kroner.

Kap. 1412 Meteorologiformål

Post 50 Meteorologisk institutt

Det foreslås å redusere bevilgningen med 0,1 mill. kroner som skal rammeoverføres til Nærings- og fiskeridepartementets kap. 922, romvirksomhet, post 71, grunnet økte utgifter til Radarsat-avtalen med Canada, som følge av endret valutakurs, jf. også kap. 1471, post 01.

Post 70 Internasjonale samarbeidsprosjekter

Bevilgningen på posten dekker kontingenter til deltagelse i internasjonale meteorologiske organisasjoner. Posten foreslås redusert med 1,7 mill. kroner som følge av endringer i anslagene for valutkursene.

Kap. 1420 Miljødirektoratet

Post 23 Oppdrags- og gebyrrelatert virksomhet, kan overføres

Det foreslås å øke bevilgningen med 25,1 mill. kroner. Endringen skyldes merinntekter knyttet til Miljødirektoratets arbeid innenfor forurensingsområdet og merinntekter knyttet til statsforvalterembetenes arbeid med konsesjonsbehandling og tilsyn, jf. omtale under kap. 4420, postene 04 og 06.

Post 61 Tilskudd til klimatiltak og klimatilpasning, kan overføres

Flere av utbetalingene til kommunene for tilskuddsordningen Klimasats er forskjøvet til senere år. På grunn av lavere utbetaling i år enn forutsatt foreslås det å redusere bevilgningen på posten med 253,7 mill. kroner med en tilsvarende økning i tilsagnsfullmakten. Store deler av nedsettelsen kommer som følge av ekstrabevilgning i revidert nasjonalbudsjett, som ikke kommer til utbetaling i år. Samlet ramme for nye forpliktelser og gammelt ansvar skal ikke overstige 573,4 mill. kroner, jf. forslag til romertallsvedtak II.

Post 62 Tilskudd til grønn skipsfart, kan overføres

I saldert budsjett for 2023 ble det vedtatt en tilsagnsfullmakt på 156,2 mill. kroner, som i utgangspunktet var for lav. Fullmaktsbehovet for 2023 er 207,8 mill. kroner. Tilsagnsfullmakten på posten foreslås økt med 51,6 mill. kroner, jf. forslag til romertallsvedtak II.

Post 69 Oppryddingstiltak, kan overføres, kan nyttes under postene 39 og 79

Opprydding av forurenset sjøbunn i Hammerfest havn er i sluttfasen, og vil bli ferdigstilt i slutten av 2023. Statens utgifter til prosjektet er på til sammen 157,8 mill. kroner. Endelig sluttoppgjør på 25 mill. kroner blir utbetalt i løpet av våren 2024.

Bergen kommune er tildelt totalt 107,3 mill. kroner til oppryddingen i Store Lungegårdsvann i Bergen. Oppryddingsprosjektet er godt i gang, men er forsinket fordi anskaffelsesprosessen for entreprisen var mer kompleks og tidkrevende enn antatt. Videre måtte kartlegging og innmåling av kulturminner gjennomføres før tildekkingen av sjøbunnen kunne starte opp. Totalt 34,2 mill. kroner vil bli utbetalt i 2024.

Samlet foreslås bevilgningen på posten redusert med 59,2 mill. kroner, med en tilsvarende økning i fullmakten. Samlet ramme for nye forpliktelser og gammelt ansvar skal ikke overstige 106,1 mill. kroner, jf. forslag til romertallsvedtak III.

Post 74 CO2-kompensasjonsordningen for industrien

Målet med denne ordningen er å kompensere norsk industri for økte kraftpriser som følge av EUs klimakvotesystem. Bevilgningen for 2023 gjelder utbetalinger av CO2-kompensasjon for støtteåret 2022 som er ferdigstilt. Bevilgningen på posten foreslås som følge av dette redusert med 152,2 mill. kroner.

Post 75 Utbetaling for vrakpant og tilskudd til kjøretøy og fritidsbåter, overslagsbevilgning

Basert på utbetalingsprognosen for 2023, foreslås det å sette ned bevilgningen med 76 mill. kroner. Endringen skyldes at det er færre antall kjøretøy som kasseres enn det som var lagt til grunn i opprinnelig anslag for 2023.

Post 76 Refusjonsordninger, overslagsbevilgning

Bevilgningen på posten foreslås redusert med 20 mill. kroner som følge av lavere refusjon av avgift på klimagassene hydrofluorkarbon (HFK) og perfuluorkarbon (PFK). Dette fordi det vil bli samlet inn og destruert en tank mindre med HFK/PFK-gasser enn antatt.

Kap. 1429 Riksantikvaren

Post 01 Driftsutgifter

Det foreslås å omdisponere 5 mill. kroner til kap. 1429, post 22 knyttet til Riksantikvarens utgifter for tilpasning av saksbehandlingsverktøy ifm. oppsplitting av fylkene, jf. nærmere omtale under kap. 1429, post 22.

Post 22 Flerårige prosjekter kulturminneforvaltning, kan overføres

Riksantikvaren har utviklet Digisak, en søknad- og saksbehandlingsløsning for tilskudd og dispensasjoner som alle fylkeskommunene og Sametinget benytter i sin forvaltning av kulturmiljø. Ved oppsplitting av dagens fylkesstruktur har Riksantikvaren utviklet nye integrasjoner for at de nye fylkeskommunene skal kunne benytte Digisak. Posten foreslås økt med 5 mill. kroner for å dekke tilhørende utgifter, jf. kap. 1429, post 01.

Til nødvendig faglig korrekt oppdatert presentasjon av Klemenskirkeutstillingen i Trondheim, foreslås det en økt bevilgning på 1 mill. kroner ved en omdisponering fra kap 1429, post 71.

Samlet foreslås bevilgningen på posten økt med 6 mill. kroner.

Post 71 Tilskudd til fredete kulturminner i private eie, kulturmiljøer og kulturlandskap, kan overføres

Det foreslås å redusere bevilgningen med 1 mill. kroner, som inndekking for tilsvarende utgiftsøkning til Klemenskirkeutstillingen i Trondheim, jf. omtale under kap. 1429, post 22. Videre foreslås det også å redusere bevilgningen på posten med 1 mill. kroner til sikringsarbeider ved Kvernes stavkirke i Averøy kommune, jf. omtale under kap. 1429 post 73.

Samlet foreslås bevilgningen på posten redusert med 2 mill. kroner.

Post 73 Tilskudd til bygninger og anlegg fra middelalderen og brannsikring, kan overføres

Det har oppstått et ekstraordinært behov for sikringsarbeider ved Kvernes stavkirke i Averøy kommune på 1 mill. kroner. Det foreslås at posten økes med 1 mill. kroner ved omdisponering av tilsvarende beløp fra kap. 1429, post 71.

Kap. 1471 Norsk Polarinstitutt

Post 01 Driftskostnader

Det foreslås å redusere bevilgningen med 0,2 mill. kroner som skal rammeoverføres til Nærings- og fiskeridepartementets kap. 922, romvirksomhet, post 71, grunnet økte utgifter til Radarsat-avtalen med Canada, som følge av endret valutakurs, jf. også kap. 1412, post 50.

Post 21 Spesielle driftsutgifter, kan overføres

Det har oppstått et er akutt behov for å bytte ut og oppgradere rørsystemet til fjernvarmeanlegget på forskningsstasjonen Troll i Antarktis. Arbeidet skal etter planen gjennomføres kommende sørsommer (november 2023–februar 2024). Sikker helårsdrift av stasjonen er avgjørende for liv og helse for personellet, for forskning og miljøovervåking.

Det foreslås å øke bevilgningen på posten med 3 mill. kroner, jf. forslag til inndekning fra kap. 1400 post 21 og 76.

Kap. 1481 Klimakvoter

Post 01 Driftsutgifter

Posten omfatter utgifter til kjøp av eksterne tjenester som kommersiell og juridisk rådgiving og andre driftsutgifter i forbindelse med arbeidet med kjøp og eventuelt salg av utslippsreduksjoner/salg av kvoter. Det foreslås å sette ned bevilgningen på posten med 1 mill. kroner.

Kap. 4400 Klima- og miljødepartementet

Post 03 Refusjon fra Utenriksdepartementet

Som følge av endret valutakurs og endringer i kontingenter vil refusjoner fra Utenriksdepartementet være høyere enn tidligere anslått. Det foreslå å øke bevilgningen med 5,8 mill. kroner.

Kap. 4420 Miljødirektoratet

Post 04 Gebyrer, forurensningsområdet

Bevilgningen foreslås økt med 12,6 mill. kroner. Økt gebyrsats for deklarasjon av farlig avfall, jf. forskrift om gjenvinning og behandling av avfall (avfallsforskriften) § 12-2 (sist endret 28. oktober 2022), forklarer 8,2 mill. kroner av økningen. Øvrige endringer skyldes mindre endringer innenfor de øvrige gebyrordningene innenfor posten. Det foreslås en tilsvarende økning av tilhørende utgifter, jf. kap. 1420 post 23.

Post 06 Gebyrer, statsforvalterembetenes miljøvernavdelinger

Bevilgningen foreslås økt med 12,5 mill. kroner som følge av statsforvalterembetenes merinntekter knyttet til arbeid med konsesjonsbehandling og tilsyn. Det foreslås en tilsvarende økning av tilhørende utgifter, jf. kap. 1420 post 23.

Kap. 4481 Salg av klimakvoter

Post 01 Salgsinntekter

Det foreslås å redusere bevilgningen med 46,5 mill. Reduksjonen i anslåtte inntekter skyldes oppdaterte anslag for kvotepris og valutakurs.

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2023 under Klima- og miljødepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2023 under Klima- og miljødepartementet i samsvar med et vedlagt forslag.

Forslag

til vedtak om endringer i statsbudsjettet for 2023 under
Klima- og miljødepartementet

I

I statsbudsjettet gjøres følgende endringer:

Utgifter:

|  |  |  |  |  |
| --- | --- | --- | --- | --- |
| RNBKap. | Post | Formål |  | Kroner |
| 1400 |  | Klima- og miljødepartementet: |  |
|  | 21 | Spesielle driftsutgifter, økes med  | 860 000 |
|  |  | fra kr 77 803 000 til kr 78 663 000 |  |
|  | 71 | Internasjonale organisasjoner, økes med  | 4 955 000 |
|  |  | fra kr 93 285 000 til kr 98 240 000 |  |
|  | 76 | Støtte til nasjonale og internasjonale miljøtiltak, kan overføres, reduseres med  | 13 626 000 |
|  |  | fra kr 104 428 000 til kr 90 802 000 |  |
| 1412 |  | Meteorologiformål: |  |
|  | 50 | Meteorologisk institutt, reduseres med  | 63 000 |
|  |  | fra kr 375 684 000 til kr 375 621 000 |  |
|  | 70 | Internasjonale samarbeidsprosjekter, reduseres med  | 1 667 000 |
|  |  | fra kr 139 488 000 til kr 137 821 000 |  |
| 1420 |  | Miljødirektoratet: |  |
|  | 23 | Oppdrags- og gebyrrelatert virksomhet, kan overføres, økes med  | 25 120 000 |
|  |  | fra kr 153 465 000 til kr 178 585 000 |  |
|  | 61 | Tilskudd til klimatiltak, og klimatilpasning, kan overføres, reduseres med  | 253 745 000 |
|  |  | fra kr 403 451 000 til kr 149 706 000 |  |
|  | 69 | Oppryddingstiltak, kan overføres, kan nyttes under postane 39 og 79, reduseres med  | 59 249 000 |
|  |  | fra kr 179 202 000 til kr 119 953 000 |  |
|  | 74 | CO2-kompensasjonsordning for industrien, reduseres med  | 152 200 000 |
|  |  | fra kr 4 710 000 000 til kr 4 557 800 000 |  |
|  | 75 | Utbetaling for vrakpant og tilskudd til kjøretøy og fritidsbåter, overslagsbevilgning, reduseres med  | 76 000 000 |
|  |  | fra kr 465 000 000 til kr 389 000 000 |  |
|  | 76 | Refusjonsordninger, overslagsbevilgning, reduseres med  | 20 000 000 |
|  |  | fra kr 274 300 000 til kr 254 300 000 |  |
| 1429 |  | Riksantikvaren: |  |
|  | 01 | Driftsutgifter, reduseres med  | 5 000 000 |
|  |  | fra kr 163 110 000 til kr 158 110 000 |  |
|  | 22 | Flerårige prosjekter kulturminneforvaltning, kan overføres, økes med  | 6 000 000 |
|  |  | fra kr 30 366 000 til kr 36 366 000 |  |
|  | 71 | Tilskudd til fredete kulturminner i privat eie, kulturmiljøer og kulturlandskap, kan overføres, reduseres med  | 2 000 000 |
|  |  | fra kr 145 808 000 til kr 143 808 000 |  |
|  | 73 | Tilskudd til bygninger og anlegg fra middelalderen og brannsikring, kan overføres, økes med  | 1 000 000 |
|  |  | fra kr 62 637 000 til kr 63 637 000 |  |
| 1471 |  | Norsk Polarinstitutt: |  |
|  | 01 | Driftsutgifter, reduseres med  | 187 000 |
|  |  | fra kr 251 276 000 til kr 251 089 000 |  |
|  | 21 | Spesielle driftsutgifter, kan overføres, økes med  | 3 000 000 |
|  |  | fra kr 119 972 000 til kr 122 972 000 |  |
| 1481 |  | Klimakvoter: |  |
|  | 01 | Driftsutgifter, kan overføres, reduseres med  | 1 000 000 |
|  |  | fra kr 2 730 000 til kr 1 730 000 |  |

Inntekter:

|  |  |  |  |  |
| --- | --- | --- | --- | --- |
| RNBKap. | Post | Formål |  | Kroner |
| 4400 |  | Klima- og miljødepartementet: |  |
|  | 03 | Refusjon fra Utenriksdepartementet, økes med  | 5 829 000 |
|  |  | fra kr 30 473 000 til kr 36 302 000 |  |
| 4420 |  | Miljødirektoratet: |  |
|  | 04 | Gebyrer, forurensningsområdet, økes med  | 12 620 000 |
|  |  | fra kr 56 895 000 til kr 69 515 000 |  |
|  | 06 | Gebyrer, statsforvalterembetenes miljøvernavdelinger, økes med  | 12 500 000 |
|  |  | fra kr 37 595 000 til kr 50 095 000 |  |
| 4481 |  | Salg av klimakvoter: |  |
|  | 01 | Salgsinntekter, reduseres med  | 46 512 000 |
|  |  | fra kr 3 119 042 000 til kr 3 072 530 000 |  |

II

Tilsagnsfullmakter

Stortinget samtykker i at Klima- og miljødepartementet i 2023 kan gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

04N1xx2

|  |  |  |  |
| --- | --- | --- | --- |
| Kap. | Post | Betegnelse | Samlet ramme |
| 1420 |  | Miljødirektoratet |  |
|  | 61 | Tilskudd til klimatiltak og klimatilpasning | 573,4 mill. kroner |
|  | 62 | Tilskudd til grønn skipsfart | 207,8 mill. kroner |

III

Fullmakt til å inngå forpliktelser

Stortinget samtykker i at Klima- og miljødepartementet i 2023 kan pådra forpliktelser for fremtidige år til å kjøpe inn materiell og til å gi tilsagn om tilskudd ut over gitte bevilgninger under kap. 1420 Miljødirektoratet, postene 39, 69 og 79 Oppryddingstiltak, men slik at samlet ramme for nye forpliktelser og gammelt ansvar ikke overstiger 106,1 mill. kroner.